Technological framework for supporting digital game-based learning
Authors: Μαυρίδης Απόστολος 
Published: September 2021

Η παρούσα διατριβή παρουσιάζει ένα τεχνολογικό πλαίσιο για την υποστήριξη της παιχνιδοκεντρικής μάθησης αποσκοπώντας αφενός, να διευκολύνει την υιοθέτηση της παιχνιδοκεντρικής μάθησης στην εκπαίδευση και αφετέρου, την πραγματοποίηση ερευνητικών δραστηριοτήτων με σκοπό την παροχή επιπλέον πληροφοριών σχετικά με τον αντίκτυπο της παιχνιδοκεντρικής μάθησης σε θέματα που χρήζουν περαιτέρω μελέτης. Το τεχνολογικό πλαίσιο αποτελείται από μια διαδικτυακή πλατφόρμα για τη διαχείριση ευέλικτων παιχνιδιών, ένα πλαίσιο για το σχεδιασμό, την εφαρμογή και την αξιολόγηση ηλεκτρονικών παιχνιδιών στην εκπαίδευση και δύο ευέλικτα παιχνίδια. Η διαδικτυακή πλατφόρμα είναι ένα διαχειριστικό εργαλείο το οποίο μπορεί να συνδεθεί με ευέλικτα παιχνίδια. Οι εκπαιδευτικοί μπορούν να χρησιμοποιήσουν τη συγκεκριμένη πλατφόρμα ως περιβάλλον διαχείρισης για να προσαρμόσουν το περιεχόμενο παιχνιδιών τύπου κουίζ. Ως εκ τούτου, είναι σε θέση να παρακάμψουν το εμπόδιο της ασυμφωνίας μεταξύ του περιεχομένου των παιχνιδιών και των απαιτήσεων των προγραμμάτων σπουδών, καθώς και την ανάγκη να δημιουργηθεί ένα παιχνίδι από την αρχή. Στο πλαίσιο αυτής της διατριβής, αναπτύχθηκαν δύο παιχνίδια που συνδέονται με τη διαδικτυακή πλατφόρμα και μπορούν να διαφοροποιηθούν στη σχεδίαση και το περιεχόμενό τους μέσω αυτής. Η σύνδεση της πλατφόρμας με τα παιχνίδια βασίζεται σε μία διεπαφή προγραμματισμού εφαρμογών που υλοποιήθηκε με στόχο τη γενικευμένη αξιοποίηση της πλατφόρμας. Οποιαδήποτε μηχανή παιχνιδιών που υποστηρίζει το πρωτόκολλο HTTP για μεταφορές δεδομένων μπορεί να συνδεθεί με την πλατφόρμα. Πέρα από τη δημιουργία της πλατφόρμας για τη διαχείριση ευέλικτων παιχνιδιών, αναπτύχθηκε και ένα θεωρητικό πλαίσιο που αποτελεί μεθοδολογία για το σχεδιασμό, την εφαρμογή και την αξιολόγηση ηλεκτρονικών παιχνιδιών στην εκπαίδευση. Το συγκεκριμένο πλαίσιο δημιουργήθηκε μέσα από ερευνητικές δραστηριότητες που διεξήχθησαν σε διάφορους εκπαιδευτικούς τομείς και περιβάλλοντα. Η διαδικτυακή πλατφόρμα σε συνδυασμό με τα ευέλικτα παιχνίδια και το θεωρητικό πλαίσιο μπορούν να καταλύσουν την υιοθέτηση της παιχνιδοκεντρικής μάθησης στην εκπαίδευση καθώς βοηθούν τους εκπαιδευτικούς να ξεπεράσουν πολλά εμπόδια. Επιπροσθέτως, διευκόλυναν την επιπλέον συμβολή στην υπάρχουσα βιβλιογραφία σε διάφορα θέματα, τα οποία χρειάζονταν περαιτέρω διερεύνηση. Αξιοποιώντας το τεχνολογικό πλαίσιο, διεξήχθησαν τέσσερις έρευνες που εστίασαν στην επίδραση της παιχνιδοκεντρικής μάθησης στη στάση των μαθητών, στις δεξιότητες συνεργασίας, στην εκμάθηση, καθώς και στο άγχος και την επίδοση σε συνθήκες εξέτασης. Η διαθέσιμη υποδομή βοήθησε στην πραγματοποίηση μακροπρόθεσμων ερευνητικών δραστηριοτήτων οι οποίες έλειπαν από την υπάρχουσα βιβλιογραφία. Επιπλέον, το τεχνολογικό πλαίσιο προσέφερε τη δυνατότητα εξέτασης νέων ερευνητικών πεδίων όπως η παιχνιδοκεντρική αξιολόγηση. Τα αποτελέσματα των ερευνητικών μελετών ήταν θετικά και συμβάδισαν με τα αποτελέσματα από προηγούμενες μελέτες σχετικά με την πολλά υποσχόμενη επίδραση της παιχνιδοκεντρικής μάθησης στην εκπαίδευση. Επιπλέον, οι μελέτες επιβεβαίωσαν την αποτελεσματικότητα του τεχνολογικού πλαισίου στη διευκόλυνση της υλοποίησης παιχνιδοκεντρικών εκπαιδευτικών δραστηριοτήτων. Συνολικά, οι εκπαιδευτικοί και οι σπουδαστές που συμμετείχαν στις μελέτες έδειξαν μεγάλο ενδιαφέρον για την ενσωμάτωση των παιχνιδιών στην εκπαιδευτική διαδικασία.